
LĒMUMS
Jūrmalā
	2026. gada 30. jūlijā
	
	Nr.
	390


	Par pārvaldes uzdevuma deleģēšanu pašvaldības sabiedrībai ar ierobežotu atbildību “Veselības un sociālās aprūpes centrs – Sloka” un deleģēšanas līguma grozījumiem
	(protokols Nr. 9, 20. punkts)


Pamatojoties uz Pašvaldību likuma 4. panta pirmās daļas 9. punktu, pašvaldības autonomā funkcija ir nodrošināt iedzīvotājiem atbalstu sociālo problēmu risināšanā, kā arī iespēju saņemt sociālo palīdzību un sociālos pakalpojumus. 

Sociālo pakalpojumu un sociālās palīdzības likuma 9. panta pirmā daļa noteic pašvaldības, kuras teritorijā ir deklarētā personas dzīvesvieta, plāno resursus un veido tādu vidi, lai personai būtu iespēja saņemt tās vajadzībām atbilstošus sociālos pakalpojumus un sociālo palīdzību.
Ievērojot Sociālo pakalpojumu un sociālās palīdzības likuma Pārejas noteikumu 65.punktu, Jūrmalas dome 2026. gada 30. jūnijā pieņēma saistošos noteikumus Nr. 14 “Grozījumi Jūrmalas domes 2022. gada 25. oktobra saistošajos noteikumos Nr. 51 “Par sociālajiem pakalpojumiem Jūrmalas valstspilsētas pašvaldībā”” (turpmāk – Saistošie noteikumi), ar kuriem Jūrmalas valstspilsētas pašvaldības (turpmāk – pašvaldība) finansēto sociālo pakalpojumu klāsts tika papildināts ar diviem jauniem sociālajiem pakalpojumiem:

1) dienas aprūpes centra pakalpojums personām ar smagiem funkcionāliem traucējumiem;

2) atelpas brīža pakalpojumu — personām ar I grupas invaliditāti.
Saskaņā ar Pašvaldību likuma 47. panta otro daļu Saistošie noteikumi pēc to apstiprināšanas Jūrmalas domē tika iesniegti atzinuma sniegšanai Viedās administrācijas un reģionālās attīstības ministrijai, un par tiem 2026. gada 8. jūlijā ir saņemts pozitīvs atzinums Nr. P-1-13-2/3134.

Lai nodrošinātu jauno pakalpojumu sniegšanu Jūrmalas valstspilsētas administratīvajā teritorijā dzīvojošiem iedzīvotājiem, Jūrmalas Labklājības pārvalde, pārbaudot informāciju Labklājības ministrijas pārziņā esošās valsts informācijas sistēmā Sociālo pakalpojumu sniedzēju reģistrā (turpmāk – Reģistrs), secinājusi, ka  pašvaldībā darbojas divi dienas centri pilngadīgām personām.  Dienas centra pakalpojumu pensijas vecuma personām un personām ar invaliditāti (turpmāk – Dienas centrs)  sniedz pašvaldības iestāde Jūrmalas Sociālo pakalpojumu centrs “Kauguri”, Skolas ielā 44, Jūrmalā, savukārt, dienas aprūpes centra pakalpojumu personām ar garīga rakstura traucējumiem (turpmāk – Dienas centra pakalpojums GRT personām) sniedz pašvaldības sabiedrība ar ierobežotu atbildību “Veselības un sociālās aprūpes centrs-Sloka” (reģistrācijas Nr. 50003220021; turpmāk – Sabiedrība), Dūņu ceļā 2, Jūrmalā.
Saskaņā ar Reģistra datiem pakalpojumu “atelpas brīdis” sniedz tikai Sabiedrība, Dūņu ceļā 2, Jūrmalā. Pakalpojums šobrīd tiek nodrošināts personām ar garīga rakstura traucējumiem.

Pašvaldību likuma 7. pants noteic, ka saskaņā ar Valsts pārvaldes iekārtas likumu pašvaldība atsevišķu tās autonomajā kompetencē ietilpstošu pārvaldes uzdevumu var deleģēt citai personai, bet Valsts pārvaldes iekārtas likuma 40. panta pirmā daļa ietver nosacījumu, ka pārvaldes uzdevuma deleģēšana pilnvarotai personai var notikt, ja pilnvarotā persona attiecīgo uzdevumu var veikt efektīvāk. Savukārt, Valsts pārvaldes iekārtas likuma 43. panta otrā daļa paredz, ka, deleģējot pārvaldes uzdevumu ar līgumu, attiecībā uz konkrētā uzdevuma izpildi pilnvarotā persona atrodas tās iestādes padotībā, kura slēdz līgumu.

Saskaņā ar Jūrmalas domes 2022. gada 20. decembra lēmumu Nr. 592 “Par deleģējuma līguma noslēgšanu ar pašvaldības sabiedrību ar ierobežotu atbildību “Veselības un sociālās aprūpes centrs - Sloka””, 2022. gada 28. decembrī noslēdzot starp pašvaldību un Sabiedrību Pārvaldes uzdevuma deleģēšanas līgumu Nr. 1.2-16.11/22-1617 (turpmāk –Deleģēšanas līgums), Sabiedrībai tika deleģēti pašvaldības funkcijā – nodrošināt iedzīvotājiem sociālos pakalpojumus, ietilpstošie uzdevumi, tajā skaitā dienas aprūpes centra pakalpojumu personām ar garīgas veselības traucējumiem un atelpas brīža pakalpojumu personām ar garīga rakstura traucējumiem. 

Saskaņā ar Jūrmalas domes 2025. gada 18. decembra lēmumu Nr. 661 “Par 2022. gada 28. decembra Pārvaldes uzdevuma deleģēšanas līguma pagarināšanu ar pašvaldības sabiedrību ar ierobežotu atbildību “Veselības un sociālās aprūpes centrs - Sloka””, Deleģēšanas līguma darbības termiņš tika pagarināts līdz 2026. gada 31. decembrim.
Analizējot jauno pakalpojumu nodrošināšanas iespējas, secināms, ka Jūrmalas valstspilsētas administratīvajā teritorijā minētos pakalpojumus atbilstoši sociālo pakalpojumu jomu regulējošo normatīvo aktu prasībām spēj nodrošināt tikai Sabiedrība, kuras rīcībā ir pakalpojumu sniegšanai nepieciešamās telpas, materiāltehniskais nodrošinājums, kvalificēts personāls un profesionālā pieredze sociālās aprūpes un sociālās rehabilitācijas pakalpojumu sniegšanā. Citi sociālo pakalpojumu sniedzēji Jūrmalas valstspilsētas administratīvajā teritorijā šādus pakalpojumus nesniedz vai to rīcībā nav nepieciešamo resursu pakalpojumu nodrošināšanai normatīvajos aktos noteiktajā kvalitātē un apjomā. Tādējādi attiecībā uz dienas aprūpes centra pakalpojumu personām ar smagiem funkcionāliem traucējumiem un pakalpojumu “atelpas brīdis” personām ar I grupas invaliditāti Jūrmalas valstspilsētas administratīvajā teritorijā ir konstatējama tirgus nepilnība, kas pamato attiecīgo pārvaldes uzdevumu deleģēšanu Sabiedrībai saskaņā ar Valsts pārvaldes iekārtas likuma 40. panta pirmo daļu.
Ņemot vērā, ka funkcionālie traucējumi var būt ne  tikai garīga rakstura traucējumi, bet arī fiziska rakstura traucējumi, kas ierobežo cilvēka spējas strādāt, aprūpēt sevi un apgrūtina iekļaušanos sabiedrībā, līdz ar to paplašināt sociālo pakalpojumu saņēmēju loku ar personām ar fiziskiem smagiem funkcionāliem traucējumiem un izveidot atbilstošu pakalpojumu būtu efektīvi un lietderīgi uz esošo pakalpojumu sniedzēju bāzes, proti, paplašināt Sabiedrības sniegto pakalpojumu klāstu ar jaunu pakalpojumu – dienas centra pakalpojums personām ar smagiem funkcionāliem traucējumiem.

Ievērojot to, ka Sabiedrība ir vienīgais pakalpojumu sniedzējs, kurš nodrošina atelpas brīža pakalpojumu Jūrmalas valstspilsētas administratīvajā personām ar garīga rakstura traucējumiem, būtu efektīvi un lietderīgi paplašināt Sabiedrības sniegto pakalpojumu klāstu ar pakalpojumu – atelpas brīža pakalpojumu personām ar I grupas invaliditāti. 
Ņemot vērā minēto un pamatojoties uz Valsts pārvaldes iekārtas likuma 40. panta pirmo un otro daļu, 41. panta pirmo daļu, Pašvaldību likuma 4. panta pirmās daļas 9. punktu un 7. pantu, Sociālo pakalpojumu un sociālās palīdzības likuma 3. panta trešo daļu, 9. panta pirmo daļu un 1.² daļu, 17. panta pirmo daļu, 22., 27. pantu, Jūrmalas domes 2026. gada 30. jūnija saistošajiem noteikumiem Nr. 14 “Grozījumi Jūrmalas domes 2022. gada 25. oktobra saistošajos noteikumos Nr. 51 “Par sociālajiem pakalpojumiem Jūrmalas valstspilsētas pašvaldībā””, kā arī Jūrmalas domes Sociālo, veselības un mājokļu jautājumu komitejas 2026. gada 16. jūlija sēdes atzinumu (protokols Nr. 1.2-11/54), Jūrmalas dome nolemj:
1. Veikt grozījumus 2022. gada 28. decembrī starp pašvaldību un Sabiedrību noslēgtajā Pārvaldes uzdevuma deleģēšanas līgumā Nr. 1.2-16.11/22-1617, noslēdzot vienošanos saskaņā ar šī lēmuma pielikumu.

2. Pilnvarot Jūrmalas domes priekšsēdētāju noslēgt šī lēmuma 1. punktā minēto vienošanos.

3. Jūrmalas valstspilsētas administrācijas Kapitālsabiedrību pārvaldības nodaļai organizēt šī lēmuma 1. punktā minētās vienošanās noslēgšanu.
4. Jūrmalas valstspilsētas administrācijas Komunikāciju pārvaldes Sabiedrisko attiecību nodaļai šī lēmuma 1. punktā noteikto vienošanos piecu darbdienu laikā no tās noslēgšanas dienas publicēt pašvaldības tīmekļvietnē.
5. Šī lēmuma 3. un 4. punkta izpildi kontrolēt Jūrmalas valstspilsētas pašvaldības izpilddirektoram.
	Priekšsēdētājs
	(paraksts*)
	J. Lediņš


*DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU.
Pielikums Jūrmalas domes

2026. gada 30. jūlija lēmumam Nr. 390
(protokols Nr. 9, 20. punkts)

VIENOŠANĀS

par grozījumiem 2022. gada 28. decembra Pārvaldes uzdevuma deleģēšanas līgumā Nr. 1.2-16.11/22-1617

Vienošanās datums ir pēdējā droša elektroniskā paraksta un laika zīmoga pievienošanas datums

Jūrmalas valstspilsētas pašvaldība, reģistrācijas Nr.40900036698, (turpmāk – Pašvaldība) kuru, pamatojoties uz Jūrmalas domes 2026. gada __. jūlija  lēmumu Nr.___ “Par pārvaldes uzdevuma deleģēšanu pašvaldības sabiedrībai ar ierobežotu atbildību “Veselības un sociālās aprūpes centrs – Sloka” un deleģēšanas līguma grozījumiem”, pārstāv Jūrmalas domes priekšsēdētājs Jānis Lediņš, no vienas puses un
Pašvaldības sabiedrība ar ierobežotu atbildību “Veselības un sociālās aprūpes centrs - Sloka”, vienotais reģistrācijas Nr. 50003220021, (turpmāk – Sabiedrība) kuru uz statūtu pamata pārstāv tās valdes loceklis Gundars Prolis, no otras puses, turpmāk abas kopā sauktas - Puses,
saskaņā ar Jūrmalas domes 2026. gada 30. jūnija saistošajiem noteikumiem Nr. 14 “Grozījumi Jūrmalas domes 2022. gada 25. oktobra saistošajos noteikumos Nr. 51 "Par sociālajiem pakalpojumiem Jūrmalas valstspilsētas pašvaldībā”” un Jūrmalas domes 2026. gada __. jūlija  lēmumu Nr. ___ “Par pārvaldes uzdevuma deleģēšanu pašvaldības sabiedrībai ar ierobežotu atbildību “Veselības un sociālās aprūpes centrs – Sloka” un deleģēšanas līguma grozījumiem”, 

ievērojot starp Pusēm 2022. gada 28. decembrī noslēgtā Pārvaldes uzdevuma deleģēšanas līguma Nr. 1.2-16.11/22-1617 (turpmāk – Līgums) 6.5. punktu,

Puses vienojas:

1. Veikt Līgumā šādus grozījumus:

1.1. izteikt 1.1.8. apakšpunktu šādā redakcijā: 

“1.1.8. grupu mājas (dzīvokļa) pakalpojumu;”;

1.2. izteikt 1.1.10. apakšpunktu šādā redakcijā:

“1.1.10. atelpas brīža pakalpojumu personām ar I grupas invaliditāti, kā arī personām ar garīga rakstura traucējumiem, kurām ir noteikta II grupas invaliditāte;”;

1.3. papildināt ar 1.1.11. apakšpunktu šādā redakcijā:

“1.1.11. dienas aprūpes centra pakalpojumu personām ar smagiem funkcionāliem traucējumiem.”;
1.4. papildināt 1. sadaļu “Līguma priekšmets” ar jaunu punktu sekojošā redakcijā:

“1.1.1 Pakalpojumi tiek nodrošināti apjomā, kas atbilst Pašvaldības attiecīgā budžeta gada ietvaros pieejamiem finanšu līdzekļiem.”;
1.5. izteikt 3.1. punkta pirmo teikumu šādā redakcijā:

“3.1. Uzdevuma izpildi finansē Saistošajos noteikumos paredzētajā kārtībā un atbilstoši Pašvaldības gadskārtējā budžetā attiecīgajam Pakalpojumam piešķirtajam finansējumam, to starp prioritāri sedzot ar Pakalpojuma sniegšanu saistītās izmaksas no klienta, tā apgādnieku vai citu personu iemaksām, valsts budžeta maksājumiem un citiem ienākumiem atbilstoši spēkā esošiem normatīvajiem aktiem, līdzmaksājumiem un sekundāri no Pašvaldības budžeta līdzekļiem saskaņā ar Jūrmalas domes apstiprinātu Pakalpojuma maksas apmēru.”;

1.6. izteikt pielikuma 8. punkta pirmo aili šādā redakcijā:

“8. Grupu māja (dzīvoklis) personām ar garīgās veselības traucējumiem pakalpojums Dūņu ceļā 2, Jūrmalā”;

1.7. izteikt pielikuma 8.1 punkta pirmo aili šādā redakcijā:

“8.1 Grupu māja (dzīvoklis) personām ar garīgās veselības traucējumiem pakalpojums “Jēkaba ozoli” Hercoga Jēkaba ielā 4, Jūrmalā”; 

1.8. papildināt pielikumu ar 11. un 12. punktu šādā redakcijā:
“
	11. 
	Atelpas brīža pakalpojums personām ar I grupas invaliditāti
	306  (2 vietas x 153 dienas)
	Vieta par personu

	12.
	Dienas aprūpes centra pakalpojums personām ar smagiem funkcionāliem traucējumiem
	525 (5 vietas x 105 darba dienas)
	Vieta par personu


”.
2. Pārējie Līguma nosacījumi paliek nemainīgi.

3. Šī vienošanās stājas spēkā ar 2026. gada 1. augustu un ir neatņemama Līguma sastāvdaļa.

4. Šī vienošanās sagatavota latviešu valodā uz 2 (divām) lapām elektroniska dokumenta formā un parakstīta ar drošu elektronisko parakstu.

J. Lediņš

(paraksts*)

